John Arne Riise

Aalesund og Monaco

Riise begynte sin seniorkarriere i Aalesund, hvor han debuterte allerede som 16-åring. Sommeren 1998 dro han, mot Nils Arne Eggen og andre eksperters råd, til den franske proffklubben Monaco.  Den første proffkontrakten ble til under rådgivning fra hans agent Gunnar-Martin Kjenner. Hans mor Berit Riise, var til stede. Dette viste seg å bli starten på en av Norges mest suksessrike proffkarrierer. Allerede i sin første sesong i Monaco klarte Riise å etablere seg på A-laget, og opparbeidet seg et rykte som en hardtarbeidende offensiv back med et veldig godt skuddben. Riise ble ligamester med Monaco i 1999/00-sesongen og vant den franske super-cup'en i 2000/01-sesongen.

Liverpool

Sommeren 2001 ble han så kjøpt av Liverpool for 4,6 millioner pund som Gerard Houlliers første kjøp for transfervinduet. Han overtok trøye nr. 6 etter Markus Babbel sommeren 2004, etter å ha benyttet trøye nr. 18 sine første sesonger. Han debuterte mot Bayern München i en UEFA Supercup-finale 24. august 2001, der han også gjorde sitt første mål, etter pasning fra Michael Owen. I sin første sesong for Merseyside-laget skårte han hele ti mål, inklusive et spektakulært langskudd på frispark mot Manchester United 4. november 2001, noe som gjør at Liverpool-fans synger om det den dag i dag.
I januar 2006 signerte Riise en ny kontrakt som holder ham på Anfield ut sesongen 2008/2009. I mai 2008 kom det sterke rykter, bl.a gjengitt i britiske medier om at Liverpool var interessert i å kjøpe italienske Andrea Dossena, og at de skulle være i forhandlinger med Udinese om et kjøp, der han angivelig skulle erstatte Riise som venstreback. Samtidig ble det også kjent i britiske media at fire andre klubber, tyske Schalke, spanske Villarreal og Atletico Madrid, samt italienske Juventus, var ute etter Riise. Den britiske avisen Liverpool Echo skrev etterhvert at Riise var plassert på transferlisten.

Roma

I juni 2008 signerte John Arne Riise en fireårsavtale for den italienske toppklubben AS Roma. Overgangen kostet Roma 5 millioner euro og gjør at Riise får en årslønn på 2,8 millioner euro.
Samtidig mottar Liverpool 100.000 euro for hver sesong mellom 2009 og 2011 som Roma deltar i Mesterligaen, og 75.000 euro for hver 25. kamp Riise spiller for Roma. Riise spilte sin første kamp 27. juli 2008 for Giallorossi i en treningskamp mot Steaua București som de tapte 3-1, men som Riise allikevel fikk ros for etter kampen.
Utover høsten 2008 ble andre klubber interessert i sunnmøringen og spesielt engelsk Newcastle, med sin manager Joe Kinnear, som etterhvert fikk avslag til tilnærmelsene i desember.
I slutten av januar 2009 ble Riise skadet etter et sammenstøt med Palermos Giulio Migliaccio, som etterhvert viste seg å sette sunnmøringen på sidelinjen i flere uker med en kneskade. 21. februar var han tilbake etter skaden, i en kamp mot Siena som Roma vant 1-0. Hans første mål kom 1. mars 2009, i en 3-3 kamp borte mot Mourinhos Inter, der han satte inn 0-2 målet for Roma.

Fulham

I juli 2011 ble det annonsert at Riise hadde signert en treårskontrakt med Fulham. John Arne Riise ble dermed lagkamerat med broren Bjørn Helge Riise som kom til Fulham i 2009. Debuten for Fulham kom den 21. juli 2011 i Europaligaen.

APOEL

Riise signerte en ettårskontrakt med kypriotiske APOEL 1. september 2014 med opsjon om en ytterligere sesong.
Han spilte fulle 90 minutter i sin kampdebut 20. september 2014, og hadde to målgivende pasninger i APOELs 3-1 seier på bortebane mot Ayia Napa.
Hans første mål for APOEL kom den 11. januar 2015 mot AEL Limassol.
Riise var med på å både vinne den kypriotiske cupen og å sikre APOELs tredje seriemesterskap på rad i den kypriotiske ligaen.
Dagen etter at "the double" var sikret, annonserte klubben at kontrakten med Riise var gjensidig avsluttet.

Dehli Dynamos

Den 24. august 2015 kunne Delhi Dynamos bekrefte at Riise hadde signert for klubben for 2015-sesongen. Grunnet mistrivsel avbrøt han denne kontrakten i januar 2016, etter fem måneder i denne klubben.

Tilbake til Aalesund

Han signerte en ettårsavtale med Aalesund i mars 2016, men valgte å bryte kontrakten med umiddelbar virkning i juni 2016, og varslet at han også la opp som fotballspiller.

Chennaiyin

I august 2016 ble det kjent at Riise gjorde comeback, etter å ha signert en avtale med den indiske klubben Chennaiyin FC, som holder til i Chennai (tidligere Madras) på Koromandelkysten sørøst i India. Klubben ble etablert i 2014, og vant sluttspillet i Indisk Super League i 2015.

Landslagsspill

Han debuterte på det norske A-landslaget i januar 2000, og fikk sin landskamp nr. 50 på Ullevaal Stadion i VM-kvalifiseringskamp mot Tsjekkia 12. november 2005. Hans første landslagsmål kom 23. februar 2000 i en vennskapskamp mot Tyrkia. I kvalifiseringen til VM i 2010, scoret han 3 mål på 3 kamper. Alle var på frispark.
I kampen mot Hellas 15. august 2012 tangerte han Thorbjørn Svenssens rekord med 104 kamper med flagget på brystet. I kampen mot Island 7. september 2012 spilte han sin 105. landskamp og overtok rekorden alene.
10. august 2011 fikk også Riise overta kapteinsbindet for landslaget midlertidig grunnet skadefraværet til Brede Hangeland.
Riise varslet i en pressemelding 6. mai 2013 at han umiddelbart trakk seg fra videre landslagsspill for å bedre mulighetene for å oppfylle sin målsetting om å forlenge klubbkarrieren med 4-5 år.

Annet

I 2005 dukket Riise opp i Hos Martin, som seg selv, i episoden «VIP».
I 2018 forlenget Riise kontrakten med to nye år i spillselskapet Betsson.
John Arne Riise er skilt to ganger.
Han var gift med Guri Havnevik og åpnet firmaet Canvas A/S sammen med hennes svigerfar, hvor de begge er eiere.